[image: ]

	
[image: ]






ΔΕΛΤΙΟ ΤΥΠΟΥ
ΣΩΜΑ ΕΛΛΗΝΙΚΟΥ ΟΔΗΓΙΣΜΟΥ

Μέρα των Πουλιών 2025
«Σμήνος σε ΣΗΜΑ...ντική αποστολή»

Ο Κλάδος Πουλιών γιορτάζει και φέτος τη Μέρα των Πουλιών, μια ετήσια δράση αφιερωμένη στα παιδιά ηλικίας 7-11 ετών – τα Πουλιά – και τα Στελέχη τους - ενήλικοι εθελοντές.

Από το 1976 μέχρι σήμερα, η Μέρα των Πουλιών δίνει στα παιδιά την ευκαιρία να εκφραστούν, να μάθουν, να προβληματιστούν και να δράσουν, μέσα από θεματικές που αντανακλούν τις ανάγκες και τα ενδιαφέροντά τους.

Για το 2025, το πρόγραμμα έχει τίτλο: «Σμήνος σε ΣΗΜΑ...ντική αποστολή», με επίκεντρο τη δημιουργία ιστοριών και διακριτικών Σμήνους (ομάδας). Τα Πουλιά και τα Στελέχη τους θα γίνουν οι δημιουργοί και πρωταγωνιστές της δικής τους ιστορίας, συμβάλλοντας ενεργά στη διαμόρφωση της ταυτότητας του Σμήνους τους και στην κατάκτηση του Διακριτικού τους.

Η κορύφωση της δράσης θα πραγματοποιηθεί την Κυριακή 18 Μαΐου 2025, από τις 11:00 έως τις 13:30, στο Γενικό Λύκειο Φιλοθέης (Παπαφλέσσα 15, Άνω Φιλοθέη), με τη συμμετοχή παιδιών και ενήλικων εθελοντών από την Αττική και διάφορες πόλεις της Ελλάδας.

Η εκδήλωση περιλαμβάνει:
· Έκθεση με τις ιστορίες και τα Διακριτικά των Σμηνών
· Βιωματικά εργαστήρια για παιδιά και ενήλικες
· Παρουσίαση του προγράμματος

Σας προσκαλούμε να ζήσετε μαζί μας αυτή τη μοναδική εμπειρία δημιουργίας, συνεργασίας και έμπνευσης!

Ο Ελληνικός Οδηγισμός συμβάλλει στην ανάπτυξη των παιδιών και των νέων ώστε να γίνονται άτομα υπεύθυνα, ελεύθερα και ικανά να διεκδικούν και να συμμετέχουν ως ενεργοί πολίτες. Οι κοινές αξίες όλων των Οδηγών είναι η συνεργασία, η δικαιοσύνη, ο σεβασμός στον άνθρωπο και στο περιβάλλον.
Σε όλη την διαδρομή του, ο Ελληνικός Οδηγισμός, αλληλεπιδρά με την κοινωνία και προσπαθεί πάντα να είναι στην αιχμή της πρωτοπορίας. 

Στοιχεία επικοινωνίας: Ξενοφώντος 10, 105 57 Αθήνα  
Τηλ.: 210.3235794, 210.3236548, e-mail: seo@seo.gr  http://www.seo.gr 

Θα μας βρεις σε 90 πόλεις σε όλη την Ελλάδα.

 
Το Σώμα Ελληνικού Οδηγισμού (έτος ιδρύσεως 1932) είναι Νομικό Πρόσωπο Ιδιωτικού Δικαίου, Σωματείο Μη Κερδοσκοπικού Χαρακτήρα, υπαγόμενο στις διατάξεις του Αστικού Κώδικα και Μέλος της Παγκόσμιας Οργάνωσης Οδηγών (WAGGGS).
Σύμφωνα με το Καταστατικό του αποτελεί Σωματείο μη κερδοσκοπικό με παιδαγωγικό, κοινωφελή και πολιτιστικό χαρακτήρα. Έχει ως στόχο την εξωσχολική διαπαιδαγώγηση παιδιών και εφήβων. Με σύγχρονα παιδαγωγικά και δημιουργικά προγράμματα που βασίζονται στους άξονες: Προσωπική Ανάπτυξη, Κοινωνική Συμμετοχή και Ζωή στη Φύση, μέσα σε αυτοδιοικούμενες Ομάδες, δίνεται η ευκαιρία στα παιδιά να αναπτύξουν πρωτοβουλίες και ικανότητες και να εξελιχθούν σε δημιουργικά μέλη της κοινωνίας.
ΤΕΛΟΣ

